Πόντους Βέρνμπλουμ

O **Πόντους Άντερς Μίκαελ Βέρνμπλουμ** *(Γεννημένος 25 Ιουνίου* 1986) είναι Σουηδός, πρώην επαγγελματίας ποδοσφαιριστής που αγωνιζόταν ως μέσος. Θεωρούνταν από τους οπαδούς ως «*ο αμυντικός μέσος που είναι πολύ ικανός τόσο στον αέρα όσο και στα πόδια του*».

## Συλλογική σταδιοδρομία
Ο Πόντους Βέρνμπλουμ γεννήθηκε στις 25 Ιουνίου του 1986 στο Κούνγκελβ της Σουηδίας. Ξεκίνησε την ενασχόληση του με το ποδόσφαιρο το 2001 όταν και εντάχθηκε στα τμήματα υποδομής της τοπικής Κονγκαχέλα και το 2004 μεταπήδησε στις Ακαδημίες της Γκέτεμποργκ.

Ένα χρόνο αργότερα πήρε προαγωγή στην πρώτη ομάδα και άρχισε να παίρνει συμμετοχές με την πρώτη ομάδα. Αρχικά αγωνίστηκε στην μεσαία γραμμή, που είναι και η φυσική του θέση, αλλά από το 2007 και μετά την αποχώρηση του Μάρκους Μπεργκ, χρησιμοποιήθηκε ως κεντρικός επιθετικός, λόγω της έφεσής του στο σκοράρισμα. Παρέμεινε στην ομάδα μέχρι το 2009, όπου πρόλαβε να μετρήσει 70 συμμετοχές και 23 γκολ, ενώ κατέκτησε ένα πρωτάθλημα Σουηδίας (2007), ένα κύπελλο (2008) και ένα Super Cup (2008), ενώ πραγματοποίησε ευρωπαϊκό ντεμπούτο με γκολ κόντρα στην Μουράτα από τον Άγιο Μαρίνο, για τον 1ο προκριματικό γύρο του ΟΥΕΦΑ Τσάμπιονς Λιγκ, το καλοκαίρι του 2008.

Στην συνέχεια φόρεσε την φανέλα της ολλανδικής Αλκμάαρ. Πήρε φανέλα βασικού από την αρχή υπό τις οδηγίες του Ρόναλντ Κούμαν και αγωνίστηκε σε τέσσερα παιχνίδια για τους ομίλους του Τσάμπιονς Λιγκ την πρώτη του σεζόν. Την επόμενη αγωνιστική περίοδο σημείωσε τα δύο από τα τέσσερα γκολ της ομάδας του στα Πλέι Οφς του Γιουρόπα Λιγκ κόντρα στην Ακτόμπε από το Καζακστάν και την οδήγησε στους ομίλους της δεύτερης τη τάξει ευρωπαϊκής διοργάνωσης. Μέχρι τον Ιανουάριο του 2012, όταν και αποχώρησε από την Ολλανδία, κατέγραψε 97 συμμετοχές, 17 γκολ και 13 ασίστ σε όλες τις διοργανώσεις με την ΑΖ.

Ο επόμενος σταθμός του Σουηδού ήταν η Ρώσικη ομάδα ΤΣΣΚΑ. Το ντεμπούτο του με την ομάδα του στρατού μπορεί να χαρακτηριστεί και ως ονειρεμένο. Πήρε φανέλα βασικού στην εντός έδρας αναμέτρηση κόντρα στην Ρεάλ Μαδριτης και πέτυχε ένα πολύ όμορφο γκολ που διαμόρφωσε το τελικό 1-1. Ήταν μόνο η αρχή μίας εξαιρετικής εξαετίας.

Ο Βέρνμπλουμ έγινε βασικό γρανάζι στην μηχανή της ΤΣΣΚΑ και κατάφερε να πανηγυρίσει τρία πρωταθλήματα Ρωσίας (2013,2014 και 2016), ένα Κύπελλο (2013) και δύο Super Cup (2014, 2015). Συνολικά, με την ομάδα της Μόσχας είχε 224 συμμετοχές, 22 γκολ, 18 ασίστ, και 34 παιχνίδια στο Τσάμπιονς Λιγκ με 3 γκολ, όντας ένας από τους κορυφαίους μέσους του ρωσικού πρωταθλήματος.

Με την λήξη της σεζόν του 2018, ο Πόντους Βέρνμπλουμ αποχώρησε από την ΤΣΣΚΑ Μόσχας για οικογενειακούς λόγους. Ο ΠΑΟΚ ενδιαφέρθηκε από την πρώτη στιγμή για την απόκτησή του και εν τέλει κατάφερε να τον εντάξει στο δυναμικό του κερδίζοντας τον ισχυρό ανταγωνισμό. Στην ομάδα της Θεσσαλονίκης κέρδισε την φανέλα του βασικού και πρόλαβε να αγωνιστεί σε συνολικά 16 αγώνες, ενώ πέτυχε και 1 γκολ, όμως στην εκτός έδρας αναμέτρηση με τον 
Λεβαδειακό, υπέστη ρήξη αχιλλείου τένοντα με αποτέλεσμα να χάσει την υπόλοιπη σεζόν. Στο φινάλε της αγωνιστικής περιόδου πανηγύρισε το νταμπλ, με την ομάδα του ΠΑΟΚ να κατακτάει το πρωτάθλημα και το κύπελλο.

Το πρώτο μισό της νέας σεζόν, δεν μπόρεσε να βρει χρόνο συμμετοχής με την ομάδα του ΠΑΟΚ και τελικά, τον χειμώνα του 2020, πήρε την απόφαση να επιστρέψει στην Γκέτεμποργκ. Στην ομάδα από την Σουηδία, έμεινε για μία ακόμη σεζόν και το καλοκαίρι του 2021, αποφάσισε να αποσυρθεί από την ενεργό δράση. 

Παράλληλα από το 2008, που πραγματοποίησε το ντεμπούτο του, μέχρι το 2016 ήταν βασικό στέλεχος της Εθνικής Σουηδίας, αγωνιζόμενες σε 51 παιχνίδια με 2 γκολ και 4 ασίστ, ενώ είχε αγωνιστεί και με την U21 σε 24 αγώνες με 6 γκολ.

## Προσωπική Ζωή
Ο Βέρνμπλουμ είναι παντρεμένος με την Νίνα Βέρνμπλουμ από το 2010. Έχουνε δύο παιδιά, με το πρώτο (Μίλε) να το αποκτούν το 2011.

## Στατιστικά σταδιοδρομίας

## Τίτλοι
**ΙΦΚ Γκέτεμποργκ**

* Άλσβενσκαν: **1** 2007
* Κύπελλο Σουηδίας: **1** 2008
* Σούπερ Καπ Σουηδίας: **1** 2008

**ΑΖ Άλκμααρ**

* Σούπερ Καπ Ολλανδίας: **1** 2009

**ΤΣΣΚΑ Μόσχας**

* Πρωτάθλημα Ρωσίας: **3** 2012–13, 2013–14, 2015–16
* Κύπελλο Ρωσίας: **1** 2012–13
* Σούπερ Καπ Ρωσίας: **2** 2013, 2014

**ΠΑΟΚ** 

* Πρωτάθλημα Ελλάδας: **1** 2018-2019
* Κύπελλο Ελλάδας: **1** 2018-19

## Παραπομπές


Κατηγορία:Σουηδοί ποδοσφαιριστές
Κατηγορία:Ποδοσφαιριστές ΙΦΚ Γκέτεμποργκ
Κατηγορία:Ποδοσφαιριστές ΑΖ Άλκμααρ
Κατηγορία:Ποδοσφαιριστές Άλσβενσκαν
Κατηγορία:Ποδοσφαιριστές Έρεντιβιζι
Κατηγορία:Ποδοσφαιριστές Εθνικής Σουηδίας
Κατηγορία:Ποδοσφαιριστές Εθνικής Σουηδίας Κ21
Κατηγορία:Ποδοσφαιριστές Πρέμιερ Λιγκ Ρωσίας
Κατηγορία:Ποδοσφαιριστές ΤΣΣΚΑ Μόσχας
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Μέσοι ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Σουηδοί ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ελλάδα